กรมการท่องเที่ยว จัดกิจกรรมผ่านระบบออนไลน์ วันคล้ายวันสถาปนาครบรอบ 19 ปี
นายอนันต์ วงศ์เบญจรัตน์ อธิบดีกรมการท่องเที่ยว เปิดเผยว่า เนื่องในโอกาสวันคล้ายวันสถาปนากรมการท่องเที่ยว ครบรอบ 19 ปี ซึ่งในปีนี้ได้จัดกิจกรรมในรูปแบบออนไลน์ เพื่อให้สอดคล้องกับมาตรการของศูนย์บริหารสถานการณ์โควิด-19 (ศบค.) และมาตรการควบคุมโรคของกระทรวงสาธารณสุข โดยมีการเผยแพร่ผลการดำเนินงานที่โดดเด่นในปีที่ผ่านมาและการจัดเสวนาเชิงวิชาการในหัวข้อ "การให้บริการออนไลน์ และการปรับปรุงกฎหมายที่เกี่ยวข้องกับการให้บริการ" โดยการดำเนินงานในปีนี้กรมการท่องเที่ยวได้มีการปรับแผนการทำงาน เพื่อตอบสนองรูปแบบการท่องเที่ยวในอนาคตและผลงานของกรมการท่องเที่ยวหลายอย่างเป็นต้นแบบให้กับหน่วยงานหรือพื้นที่ที่เกี่ยวข้อง เช่น โครงการพื้นที่ท่องเที่ยวปลอดภัย โครงการท่องเที่ยวสีขาว และการพัฒนาออกแบบอัตลักษณ์การท่องเที่ยวชุมชน ด้านการถ่ายทำภาพยนตร์ต่างประเทศในประเทศไทย ได้ปรับเงื่อนไขการคืนเงินจูงใจให้กับกองถ่ายทำภาพยนตร์ต่างประเทศในประเทศไทย ทำให้กองถ่ายทำภาพยนตร์ต่างประเทศสามารถเข้ามาถ่ายทำภาพยนตร์ต่างประเทศในประเทศไทยได้ แม้ว่าจะเป็นช่วงวิกฤติโรคโควิด-19 โดยกรมการท่องเที่ยวได้ร่วมกับกระทรวงสาธารณสุขในการจัดทำคู่มือ แนวทางและหลักเกณฑ์ต่างๆ ในการกำกับดูแลการถ่ายทำภาพยนตร์ต่างประเทศในประเทศไทย รวมถึงด้านธุรกิจนำเที่ยวและมัคคุเทศก์ ขณะเดียวกันได้มีการประสานงานการประชุมระหว่างประเทศ เพื่อพัฒนาการท่องเที่ยวในภูมิภาคทั้งอาเซียนและอนุภูมิภาคลุ่มแม่น้ำโขงให้ดีขึ้น การจัดทำมาตรฐานบริษัทนำเที่ยวและมัคคุเทศก์ การทำเกณฑ์ที่พักนักเดินทาง มาตรฐานโฮมสเตย์เพื่อสุขภาพ และการนำเที่ยวโดยบริษัทนำเที่ยว ซึ่งกรมการท่องเที่ยวได้เปิดโอกาสให้บริษัทนำเที่ยวได้ร่วมทำเส้นทางท่องเที่ยวเชิงสุขภาพ สมุนไพรไทยและกัญชา โดยคาดว่าหลังสถานการณ์โควิด-19 คลี่คลายลงจะสามารถเปิดเส้นทางท่องเที่ยวรูปแบบนี้ได้อย่างสมบูรณ์แบบมากขึ้นนอกจากนี้ กรมการท่องเที่ยวได้รับการประเมินองค์กรคุณธรรมความโปร่งใสอยู่ในระดับดีเด่น ด้วยคะแนน 96.69 จัดอยู่ในอันดับที่ 14 จาก 200 กว่าหน่วยงานทั่วประเทศ แสดงถึงการปฏิบัติงานด้วยความซื่อสัตย์ รักและสามัคคีที่จะช่วยกันสร้างความเป็นองค์กรมาตรฐาน